Diari Oficial de la Generalitat Valenciana


Sumari del DOGV 7674, del 09-12-2015 (2015/9759)

RESOLUCIÓ de 19 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 89/14-AIA Beniparrell.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7674

Data del DOGV
:   09-12-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9759


Data del document
:   19-11-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Beniparrell
    * impacte ambiental

RESOLUCIÓ de 19 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 89/14-AIA Beniparrell. [2015/9759]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 89/14-AIA Beniparrell.  
  
«Declaració d'impacte ambiental  
Expedient: 89/14-AIA.  
Títol: Emmagatzematge de residus d'acer, metàl·lics, maquinària d'aire condicionat i bateries.  
Promotor: Unión-Met Gestión de Residuos, SL.  
Representant: Oleg Grytsay.  
Autoritat substantiva: Ajuntament de Beniparrell.  
Localització: carrer Piquet, 19, de Beniparrell (València).  
  
Descripció del projecte  
L'objecte del projecte és obtindre la llicència ambiental per a instal·lar l'activitat d'emmagatzematge de residus d'acer, metàl·lics, màquines d'aire condicionat i bateries d'acord amb la Llei 2/2006, de 5 de maig, de Prevenció de la Contaminació i Qualitat Ambiental.  
Segons indica el projecte, l'activitat s'exercirà en l'interior d'una nau ubicada al carrer Piquet, núm. 19, planta baixa, a Beniparrell (València). Es tracta d'un quadrilàter regular amb un costat de façana i la resta dels seus costats mitgers. Disposa dels serveis d'aigua, llum, paviment i clavegueram.  
La nau és una edificació en una sola planta de 560 m² construïts, dels quals 502,92 m² són els destinats a emmagatzematge. La resta correspon a despatx i lavabos. En la part posterior hi ha un pati exterior de 135,5 m². L'alçària dels pilars és de 6,50 m i l'alçària de coronació és de 7,50 m. La coberta és de tipus metàl·lic de xapa grecada i el tancament exterior de mur de formigó.  
La nau es distribuïx de la manera següent:  
1. Zona de recepció o entrada, on es disposa de bàscula per a pesar, lavabos i despatx.  
2. Zona emmagatzematge: els residus es disposen en els laterals mitgers. En estos podem distingir tres zones segons el tipus de residus que s'emmagatzeme:  
- Residus no perillosos (RNP): els residus s'arrepleguen en contenidors apropiats, mai sobre el sòl.  
- Residus d'aparells elèctrics i electrònics (RAEE) no perillosos: disposarà de paviment impermeable, sobre el qual se situaran els contenidors i les instal·lacions per a l'arreplega de vessaments accidentals.  
- Residus perillosos (RP): s'emmagatzemaran a una alçària superior a dos metres i en cubetes de recepció estanques d'abocaments accidentals.  
En el pati exterior no s'emmagatzemaran residus.  
  
Procés industrial  
El procés consta dels passos següents:  
1. Recepció: els productes arriben a les instal·lacions per mitjà de transport de mercaderies, per vehicles propis de l'empresa, o per tercers que els porten al local.  
2. Comprovació del material: un operari durà a terme la inspecció visual de la càrrega i comprovarà que es tracta de residus per als quals es disposa d'autorització. Si no és així, s'hi rebutjaran.  
3. Pesada: una vegada acceptada la càrrega, es pesarà per mitjà de bàscula per a camions. S'emetran els corresponents documents de control de recepció.  
4. Descàrrega: es realitzarà de forma manual o emprant la maquinària adequada.  
5. Classificació i emmagatzematge: en funció de la seua naturalesa.  
6. Entrega a gestors autoritzats.  
Els residus que es pretenen emmagatzemar són els següents:  
12 01 01 Llimadures i borumballes de metalls ferris.  
12 01 02 Pols i partícules de metalls ferris.  
12 01 03 Llimadures i borumballes de metalls no ferris.  
12 01 04 Pols i partícules de metalls no ferris.  
15 01 04 Envasos metàl·lics.  
16 01 17 Metalls ferris.  
16 01 18 Metalls no ferris.  
16 02 14 Equips rebutjats diferents dels especificats en els codis 16 02 09 a 16 02 12.  
16 02 16 Components retirats d'equips rebutjats, diferents dels especificats en el codi 16 02 15\*.  
17 04 01 Coure, bronze, llautó.  
17 04 02 Alumini.  
17 04 03 Plom.  
17 04 04 Zinc.  
17 04 05 Ferro i acer.  
17 04 06 Estany.  
17 04 07 Metalls mesclats.  
17 04 11 Cables diferents dels especificats en el codi 17 04 10\*.  
19 12 02 Metalls ferris.  
19 12 03 Metalls no ferris.  
20 01 40 Metalls.  
20 01 36 Equips elèctrics i electrònics rebutjats diferents dels especificats en els codis 20 01 21, 20 01 23 i 20 01 35.  
16 06 01\* Bateries de plom.  
16 02 09\* Transformadors i condensadors que conté PCB.  
16 02 13\* Equips rebutjats que contenen components perillosos, diferents dels especificats en els codis 16 02 09 a 16 02 12.  
S'estima una capacitat total màxima d'emmagatzematge de 44 t d'RNP i 9 t d'RP.  
Els equips d'aire condicionat arribaran al magatzem exempts del gas refrigerant, ja que abans s'hauran extret. Els refrigerants els haurà retirat in situ l'empresa contractada, que s'encarregarà també de la seua gestió.  
Els RP generats durant el desenvolupament del procés industrial s'entregaran a gestors autoritzats.  
Es comprova en el web de la CITMA que el promotor està inscrit en el Registre de Gestors de Residus de la Generalitat Valenciana per a les instal·lacions d'este local com a: valorització d'RAEE, emmagatzematge d'RAEE, emmagatzematge de residus perillosos i disposa d'autorització per al transport de residus perillosos i no perillosos.  
  
Tramitació administrativa  
El 7 de juliol de 2014, l'Ajuntament de Beniparrell remet l'expedient a fi que s'efectue l'avaluació d'impacte ambiental del projecte. A l'ofici de remissió, s'adjunta el projecte de l'activitat i l'estudi d'impacte ambiental (EIA). Posteriorment, 22 de juliol de 2014, es rep el certificat d'informació pública en què s'indica que l'expedient ha estat exposat al públic durant un termini de trenta dies, durant el qual no s'han presentat al·legacions. L'edicte va ser publicat en el Butlletí Oficial de la Província de València número 279, de data 23 de novembre de 2013.  
  
El 18 de setembre de 2014, es va requerir al promotor i a l'Ajuntament l'esmena de determinades deficiències en la documentació aportada, requeriment que va ser contestat amb documentació aportada el 20 de novembre de 2014.  
El 22 d'agost es va realitzar una consulta al Servei d'Ordenació del Territori (SOT). Com a conseqüència, es va rebre el 21 d'octubre de 2014 un informe que determinava la incompatibilitat del projecte en eixe emplaçament. Este informe va ser traslladat al promotor a través de l'ajuntament.  
El 24 de juny de 2015, es va rebre un segon informe del SOT que permetia continuar la tramitació del procediment. L'annex a l'EIA amb les mesures correctores addicionals proposades pel promotor que van motivar l'emissió d'este informe va ser remés a este servei el 31 de juliol de 2015.  
  
Consultes  
Es va sol·licitar consulta al SOT ja que es va observar en el visor web intern de la CITMA que l'activitat s'emplaça en una zona amb nivell de risc d'inundació 6. D'esta consulta es va rebre un informe la conclusió del qual va ser «Per tant, l'activitat d'emmagatzematge de residus perillosos i no perillosos al carrer Piquet, número 19, de Beniparrell (València) es troba afectada per risc d'inundació i és incompatible amb les determinacions normatives del Pla d'Acció Territorial de Caràcter Sectorial sobre Prevenció del Risc d'Inundació a la Comunitat Valenciana».  
Posteriorment, el SOT va remetre un nou informe en què es valoren mesures correctores addicionals a les ja proposades pel promotor en l'EIA inicial, atés que Beniparrell està inclòs en els municipis d'elevat risc d'inundació. La conclusió indica «Per tant, l'activitat d'emmagatzematge de residus perillosos i no perillosos al carrer Piquet, número 19, de Beniparrell (València) es troba afectada per risc d'inundació i és compatible amb les determinacions normatives del Pla d'Acció Territorial de Caràcter Sectorial sempre que es complisca la mesura proposada respecte a l'emmagatzematge de residus perillosos».  
  
  
Consideracions ambientals  
L'activitat s'emplaçarà a Beniparrell, municipi que està considerat d'elevat risc d'inundació. Consultat el visor web intern de cartografia de la CITMA, no s'observen altres afeccions ambientals ressenyables.  
  
Segons indica l'informe PATRICOVA, la parcel·la triada està situada en una de les zones de menor risc d'inundació del municipi, per la qual cosa, amb esta opció, es complix el criteri aplicable en els municipis d'elevat risc d'inundació d'orientar les actuacions cap a les zones de menor risc.  
Segons l'informe emés per l'ajuntament, l'activitat és compatible amb la normativa i el planejament urbanístic municipal vigent. Es desenvoluparà en sòl urbà industrial amb grau d'urbanització completa. El polígon disposa de xarxa separativa d'aigües fecals i pluvials.  
  
L'EIA preveu l'estudi altres alternatives possibles per a la realització d'este projecte. Considera tres alternatives: l'alternativa 0 que suposaria la no-realització del projecte; l'alternativa 1 que representa el projecte actual i la 2 que suposaria ubicar-lo en un altre emplaçament. Respecte de l'alternativa 0 indica els avantatges que suposa l'arreplega d'estos residus per gestor autoritzat davant del seu abandó o depòsit en abocadors, la generació d'ocupació que suposa i la promoció i ús del polígon industrial urbanitzat. Respecte de les altres dos opcions, l'actual s'ha triat per ser més viable respecte del cost econòmic i del temps d'implantació.  
Les principals afeccions ambientals associades a l'exercici de l'activitat són:  
1. A l'atmosfera:  
L'EIA considera que la seua afectació pot produir-se per:  
a) Alteració de la qualitat de l'aire:  
L'EIA només considera les alteracions derivades de la generació de pols i partícules en suspensió durant les operacions de càrrega i descàrrega dels residus gestionats i per emissió de fums de la maquinària emprada en l'activitat. Per a minimitzar estos impactes, proposa les mesures següents:  
- S'han d'extremar les precaucions de càrrega i descàrrega les quals s'han de realitzar des de la menor alçària possible en el cas d'RNP i de forma manual en el cas d'RP de manera que es minimitze la producció de pols, de sorolls i el risc d'abocament accidental.  
- S'ha d'establir un programa de manteniment de la maquinària emprada a fi d'evitar l'emissió de gasos i partícules. S'ha de realitzar en tallers ubicats fora de la instal·lació.  
- S'ha d'establir un programa de transport exhaustiu amb els vehicles de què disposa l'empresa per al transport de residus, a fi d'evitar viatges de camions semibuits.  
b) Augment dels nivells de soroll: relacionats amb les operacions de càrrega i descàrrega, amb l'ús de la maquinària i per l'augment del trànsit rodat de la zona. Com a mesures per a no sobrepassar els nivells de sorolls indicats per a la zona, establix un programa de manteniment i revisió de la maquinària i l'exercici de l'activitat de caràcter diürn.  
Per a justificar que és suficient l'aïllament produït pels paràmetres constructius per a no sobrepassar els nivells de recepció exterior, presenta un estudi acústic. Les conclusions d'este estudi es consideren vàlides sempre que s'acrediten amb els resultats obtinguts en les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana, pel qual s'establixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories es realitzaran en la fase de funcionament i per un organisme autoritzat.  
2. Al sòl:  
L'EIA considera que els possibles impactes que l'activitat pot ocasionar en el sòl són a causa del risc de produir-se vessaments accidentals dels RP emmagatzemats. A fi d'evitar-los, establix les mesures següents:  
  
- La zona d'emmagatzematge de tots els residus ha d'estar coberta (en l'interior de la nau).  
- Els residus s'han d'emmagatzemar en contenidors homologats, segons el tipus de residus que s'hi s'arrepleguen. No s'han d'emmagatzemar sobre el sòl.  
- La zona d'emmagatzematge d'RAEE no perillosos disposarà de superfície impermeable i instal·lacions per a l'arreplega de vessaments accidentals.  
- La zona d'RP disposarà de cubetes de retenció estanques d'abocaments accidentals fabricats amb materials resistents a la corrosió per a evitar possibles fugues. En el cas de les bateries, la cubeta ha de disposar d'especial protecció contra els àcids.  
- S'ha d'establir un procediment d'actuació en cas de vessament accidental que n'evite la dispersió pel sòl. La nau ha de disposar d'un depòsit d'absorbent (sepiolita) per a usar-lo si es produïxen vessaments. Una vegada utilitzat, es tractarà com a RP fins a l'entrega a gestor autoritzat.  
- S'han de fer revisions periòdiques a fi de comprovar la inexistència de fugues o abocaments accidentals.  
Estes mesures s'han de complementar amb:  
- La quantitat de sepiolita (o un altre material absorbent), que ha de ser adequada i disponible per a arreplegar immediatament els abocaments accidentals d'RP que puguen produir-se en tota la instal·lació.  
- La quantitat material neutralitzador d'àcids (per exemple, bicarbonat sòdic) en la zona d'emmagatzematge de bateries.  
3. A les aigües:  
Segons s'indica en l'EIA, el procés industrial de l'activitat no genera abocaments. Les úniques aigües residuals que s'abocaran seran les aigües negres procedents dels serveis sanitaris i les pluvials. S'eliminaran per mitjà de xarxes de desaigüe independents al col·lector general. A fi de conéixer la qualitat de les aigües residuals prèviament al seu abocament a la xarxa, s'ha instal·lat una arqueta de presa de mostres.  
No s'utilitzarà aigua per a la neteja de les instal·lacions. No es produirà contaminació de pluvials perquè el pati exterior no es destina a l'emmagatzematge. Els abocaments accidentals s'arreplegaran amb material absorbent i s'entregaran a gestor autoritzat, segons s'ha indicat en l'apartat anterior.  
Per a minimitzar este risc per inundació, el promotor va proposar al Servei d'Ordenació del Territori mesures addicionals a les ja indicades, les quals van determinar la compatibilitat de l'activitat en este emplaçament:  
- Els RNP s'han d'emmagatzemar en contenidors apropiats per a això. En cap moment entren en contacte directe amb el sòl.  
- Els RP s'han d'emmagatzemar en cubetes de retenció estanques en una zona que està situada a una alçària superior a dos metres, i evitar així un possible contacte amb l'aigua en cas d'inundació.  
Encara que en l'annex a l'EIA rebut només es mencionen com a RP que s'emmagatzemaran en esta zona elevada les bateries i els transformadors que contenen PBC, s'hi han de situar la totalitat dels RP previstos pel promotor o qualsevol altre generat en el procés industrial fins a la seua entrega a gestor autoritzat.  
4. Impactes sobre la fauna, flora o paisatge  
L'EIA els considera compatibles perquè tota l'activitat es realitza en l'interior d'una nau ja construïda en sòl urbà que no necessita la realització d'obres d'adaptació.  
L'EIA preveu un apartat destinat al pla de vigilància ambiental en què s'indica que es realitzarà la revisió i el manteniment periòdic de les instal·lacions. Establix una sèrie de controls, mesuraments i anàlisi dels paràmetres que permeten comprovar l'eficàcia de les mesures establides i detectar possibles impactes no previstos. En el cas que l'eficàcia de les mesures proposades no es considere satisfactòria, s'establiran els mecanismes adequats per a la seua correcció. S'hi fa referència a la vigilància i seguiment de la qualitat atmosfèrica (sorolls, emissions i olors), de la gestió dels residus emmagatzemats, del funcionament correcte de la maquinària, comprovació dels sistemes d'incendis i vigilància i seguiment del sòl i de les aigües residuals.  
  
S'ha de portar, d'este programa de vigilància ambiental, un registre documentat que inclourà el resultat dels controls i autocontrols periòdics legalment exigibles. Així mateix, ha d'incloure el control documental de la recepció i la entrega dels residus. La documentació estarà a disposició de les autoritats competents.  
  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb l'apartat 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental i modificat pel Decret 32/2006, de 10 de març.  
  
2. L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3. L'article 5 de la Llei 2/1989, de 3 de març, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique esta llei.  
4. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribuïx a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent, resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que siguen d'aplicació, l'activitat d'emmagatzematge de residus d'acer, metàl·lics, màquines d'aire condicionat i bateries el titular de la qual és Unión-Met Gestión de Residuos, SL, ubicada al carrer Piquet, 19, de Beniparrell (València), sempre que es desenvolupe d'acord amb el que establix l'estudi d'impacte ambiental, el projecte tècnic i la resta de documentació que constituïx l'expedient avaluat, així com els condicionants establits a continuació:  
1. Els residus admesos en l'activitat seran els relacionats en la part expositiva d'esta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a casos en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'ha d'obtindre de l'òrgan competent en matèria de residus les corresponents autoritzacions i inscripció en el Registre General de Gestors Autoritzats de Residus de la Comunitat Valenciana que corresponguen per al centre ubicat al carrer Piquet, número 19, de Beniparrell (València), per a l'exercici de l'activitat, i adaptar-s'hi a les condicions que l'esmentat òrgan establisca.  
3. El promotor haurà d'obtindre compromisos d'acceptació de residus per gestors autoritzats per a la totalitat dels residus generats per esta activitat, i indicar com a punt d'arreplega les instal·lacions localitzades al carrer Piquet, número 19, de Beniparrell, (València). Els compromisos han d'estar permanentment en vigor i a disposició de l'autoritat ambiental competent.  
4. Al començament de l'activitat i almenys cada cinc anys un organisme de control autoritzat ha de realitzar auditories acústiques, i fer constar els resultats en un llibre de control que estarà a disposició de les administracions competents. Les auditories s'han de realitzar en condicions normals de funcionament. Si se superen els nivells sonors permesos per la llei, s'aplicaran les mesures correctores pertinents.  
  
5. La totalitat dels residus perillosos previstos pel promotor o qualsevol altre generat en el procés industrial se situaran en la zona que està elevada a una alçària superior a dos metres, fins a la seua entrega a gestor autoritzat.  
6. La quantitat de sepiolita (o un altre material absorbent) ha de ser l'adequada i disponible per a arreplegar immediatament els abocaments accidentals d'RP que puguen produir-se en tota la instal·lació. En la zona de bateries s'ha de disposar d'algun producte neutralitzador d'àcids (per exemple, bicarbonat sòdic). Este material, una vegada utilitzat, es considerarà com a residu perillós i s'entregarà a un gestor autoritzat.  
7. S'ha de portar un registre documentat del programa de vigilància ambiental als efectes d'acreditar l'adopció i execució de les mesures preventives i correctores proposades i la comprovació de la seua eficàcia. Este registre documentat ha d'incloure el resultat dels controls i autocontrols periòdics legalment exigibles. Així mateix, ha d'incloure el control documental de la recepció i entrega dels residus. La documentació ha d'estar a disposició de les autoritats competents.  
8. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
D'acord amb la disposició transitòria primera de la Llei 21/2013, de 9 de desembre, d'avaluació ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013 és aplicable a esta declaració d'impacte ambiental.  
  
València, 14 d'octubre de 2015.- El director general de Medi Natural i d'Avaluació Ambiental: Antoni Marzo i Pastor.»  
  
València, 19 de novembre de 2015.- El director general de Medi Natural i d'Avaluació Ambiental: Antoni Marzo i Pastor.